Diari Oficial de la Generalitat Valenciana


Sumari del DOGV 5700, del 11-02-2008 (2008/1672)

DECRET 15/2008, de 8 de febrer, del Consell, pel qual es regulen les condicions tècniques, jurídiques i administratives del Gran Premi d'Europa de Fórmula 1 a la ciutat de València.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2008/02/08/15/dof/vci/html**

### Dades del document

Número de DOGV
:   5700

Data del DOGV
:   11-02-2008

Secció del DOGV
:   I. DISPOSICIONS GENERALS

Número del document
:   2008/1672


Data del document
:   08-02-2008

Organisme emissor
:   Conselleria de Presidència

Tipus de document
:   Decret

Descriptors 

:   * Gran Premi de Fórmula 1
    * València
    * instal·lació esportiva
    * esport professional
    * contaminació acústica
    * legislació
    * expropiació
    * motor
    * espectacle esportiu
    * reglamentació urbanística
    * impacte ambiental
    * pla d'urbanisme
    * seguretat en carretera
    * llicència comercial

DECRET 15/2008, de 8 de febrer, del Consell, pel qual es regulen les condicions tècniques, jurídiques i administratives del Gran Premi d'Europa de Fórmula 1 a la ciutat de València. [2008/1672]  
I  
El Mundial de Fórmula 1 té lloc tots els anys des de 1950. Des de llavors i fins a la data, han estat 58 les edicions succeïdes, i s'hi han visitat els països i les ciutats més importants dels 5 continents.  
En este sentit, València, com a ciutat oberta al futur, exemple de modernitat, amb una trajectòria en els últims anys marcada pel vertader progrés, així com per l'èxit a l'hora de celebrar esdeveniments internacionals de primer ordre, ha estat inclosa per la FIA per a l'organització d'un dels grans premis del campionat de Fórmula 1 a partir de la temporada 2008.  
D'esta manera, l'1 de juny de 2007 es va firmar l'Acord entre la societat Valmor Sports, SL, i la FOA per a la celebració a la Comunitat Valenciana del Gran Premi d'Europa de Fórmula 1. El contracte subscrit acorda la realització de l'esdeveniment durant set anys consecutius, amb opció d'ampliar-lo a cinc anys més. En principi, i sense perjuí de l'ordenació del calendari, la prova a realitzar a la ciutat de València tindria lloc en el mes d'agost.   
II  
Resulta evident que l'organització d'este tipus d'esdeveniments és una actuació complexa, multidisciplinària i normativament densa. Així, són múltiples els aspectes que han de ser considerats a l'hora de plasmar en la pràctica les idees i els projectes que convergeixen en una prova automobilística anual.  
Mesures urbanístiques, mediambientals, d'infraestructures, contractuals, empresarials, comercials, turístiques, d'habitatge, fiscals, pressupostàries o d'establiments públics, logística i transport, a més de les d'índole netament esportiva, jalonen un àmbit d'actuació que ha de concretar-se, en tot cas, en una ordenació homogènia i equilibrada, així com, al seu torn, en una regulació fluida i flexible farcida del sentit pràctic que ha de caracteritzar tota normativa que s'hi propose.  
En este marc, en virtut del Decret 3/2007, de 14 de març, del president de la Generalitat, es va assignar a la conselleria d'Infraestructures i Transport la competència per a executar les infraestructures del circuit urbà en què se celebrarà el Gran Premi d'Europa de Fórmula 1. Al seu torn, en virtut de la disposició addicional primera de la Llei 14/2007, de 26 de desembre, de Mesures Fiscals, de Gestió Administrativa i Financera, i d'Organització de la Generalitat, es declaren d'utilitat pública o d'interés social els projectes d'obres necessaris per a la connexió de les vies urbanes per on discorrerà part del circuit. Així mateix, es consideren d'urgent ocupació els béns i drets afectats d'expropiació forçosa com a conseqüència de l'execució de les obres necessàries per a això.   
III  
A través del present decret es declara d'interés general l'esdeveniment esportiu consistent en la celebració a València de proves automobilístiques del campionat de Fórmula 1. En este marc s'inclouen la cursa, els entrenaments oficials i lliures, les obres de construcció del circuit, el muntatge d'instal·lacions i equipaments, així com tot el que en comporta la celebració dins de la denominada Zona del Circuit.   
De la mateixa manera, els distints esdeveniments, espectacles o activitats recreatives que tinguen lloc a l'empara o amb motiu del desplegament del Gran Premi i que es troben ubicats dins de la Zona del Circuit podran ser considerats com d'interés general, sempre que esta declaració siga sol·licitada dins del termini i la forma escaient d'acord amb el present decret.   
Per la seua banda, les activitats i/o espectacles que se celebren fora de la referida zona no seran considerats com d'interés general, sense perjuí de la necessitat sol·licitud de la preceptiva autorització d'activitat extraordinària, a l'efecte de la seua realització d'acord amb dret.   
IV  
El present decret té com a pretensió preveure una tramitació excepcional, dirigida a agilitar i facilitar els procediments que conduïsquen a l'eficient organització del Gran Premi. L'excepcionalitat requerida és d'acord amb la celeritat a l'hora de materialitzar els distints projectes sense excloure-hi, en cap cas, l'exigència de la seguretat com a element fonamental i imprescindible en este context.  
De tot això resulta una regulació de caràcter flexible, on els referits procediments tindran caràcter prioritari en la seua plasmació juridicopràctica. Així mateix, a fi de verificar l'oportuna comprovació dels distints requisits previstos en la normativa vigent, escaurà la certificació de tots els elements que componen el projecte considerat en el seu conjunt.  
Com a corol·lari, la construcció del circuit, la celebració del Gran Premi, igual que les distintes mesures que en conseqüència s'hi adopten, tenen com a finalitat transcendir la realització d'esta prova automobilística. En este sentit, el desenvolupament de la ciutat de València, la creació d'infraestructures, la integració del recorregut previst en l'entorn urbanístic o l'adopció de solucions d'índole mediambiental són elements que justifiquen, per si mateixos, l'aposta efectuada pels organismes competents per i per a la Comunitat Valenciana en el seu conjunt.   
V  
El present decret s'estructura en 19 articles agrupats, en 5 capítols, més una disposició final.   
El capítol I està dedicat a les disposicions generals. S'hi estableix l'objecte fonamental de la norma en qüestió, referida a la declaració d'interés general del Gran Premi d'Europa de Fórmula 1. Una declaració que afecta l'esdeveniment esportiu en si, així com a les obres de construcció, instal·lacions i la resta de serveis ubicats dins de la Zona del Circuit.  
Així mateix, es preveu la possible declaració d'interés general pel conseller competent per a aquells actes, obres, projectes o iniciatives que redunden de manera directa sobre la celebració del Gran Premi.  
En este context, es delimiten de manera precisa els àmbits subjectiu i objectiu de la norma, així com el marc temporal on, en tot cas, serà aplicable el decret en funció de les necessitats objectives existents.  
El capítol II fa referència a les mesures de caràcter urbanístic i expropiatòries. El seu objecte és delimitar la normativa aplicable en este àmbit per a, dins sempre de la possibilitat que esta contemple, aplicar-hi la regulació excepcional prevista. En este sentit, tant la Llei 16/2005, de 30 de desembre, de la Generalitat, Urbanística Valenciana, com la Llei 4/2004, de 30 de juny, de la Generalitat, d'Ordenació del Territori i Protecció del Paisatge, preveuen en la seua marc les regles que possibiliten les referides excepcions.  
El capítol III regula la excepció de llicències i autoritzacions. S'hi exceptua la necessitat, si és el cas, de la declaració d'impacte ambiental, així com de la llicència ambiental, de l'autorització ambiental integrada, si fóra necessària, i de la llicència d'activitat. Unes circumstàncies previstes en el Reglament de la Llei 2/1989, de 3 de març, de la Generalitat, d'Impacte Ambiental, aprovat pel Decret 162/1990, de 15 d'octubre, del Consell, en la disposició addicional segona de la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental, i en el Decret 127/2006, de 15 de setembre, del Consell, pel qual esta es desenvolupa.   
Sense perjuí d'això, a fi de garantir la seguretat de les construccions i instal·lacions necessàries per al Gran Premi, s'exigeix la deguda certificació tècnica d'obres i instal·lacions a fi d'acreditar-ne l'adequació als requisits exigits per la normativa vigent en este marc.   
Finalment, es preveu que l'autoritat competent puga eximir del compliment dels nivells màxims de soroll, d'acord amb la disposició addicional primera de la Llei 7/2002, de 3 de desembre, de la Generalitat, de Protecció contra la Contaminació Acústica, i s'introdueix un article dedicat a locals i establiments, a fi de controlar-ne la deguda ubicació.  
El capítol IV, per la seua banda, consta d'un precepte dedicat a les activitats extraordinàries i excepcionals que, en ocasió del Gran Premi, s'efectuen. Si estes es declaren d'interés general quedaran exemptes d'obtindre la preceptiva autorització. Cas contrari, s'aplicarà la normativa en vigor prevista en l'article 8 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Espectacles Públics, i el Decret 195/1997, d'1 de juliol, del Consell.  
Finalment, el capítol V, dedicat a altres mesures, preveu l'adopció dels procediments urgents o excepcionals cas que s'efectuen activitats de contractació, mesures de foment o s'adopte la tramitació regulada en l'article 50 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Per estos motius, d'acord amb el que disposa l'article 49.1, apartats 3 i 30, de l'Estatut d'Autonomia de la Comunitat Valenciana, així com en virtut de l'article 29.1 d'este, pel qual s'atribueix la potestat reglamentària al Consell, oïda la Comissió d'Espectacles i Activitats Recreatives de la Comunitat Valenciana en la seua reunió del dia 17 de desembre de 2007, a proposta dels consellers de Presidència, d'Infraestructures i Transport, de Medi Ambient, Aigua, Urbanisme i Habitatge i de Governació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 8 de febrer de 2008,  
DECRETE  
Capítol I  
Disposicions generals  
Article 1. Objecte  
1. L'objecte del present decret és la regulació de les condicions tècniques, jurídiques i administratives necessàries per a l'adequada organització del Gran Premi d'Europa de Fórmula 1 a efectuar a la ciutat de València en la temporada 2008, així com en anys successius. De la mateixa manera, és matèria d'este decret l'ordenació dels distints esdeveniments, competicions esportives, activitats i actuacions que tinguen lloc a la Comunitat Valenciana, amb motiu o relacionats amb este.   
2. Les referències d'este decret relatives al Gran Premi d'Europa de Fórmula 1 a celebrar a la ciutat de València s'entendran efectuades a la resta de competicions esportives determinades per la Federació Internacional d'Automobilisme.   
Article 2. Àmbit subjectiu  
Les disposicions del present decret seran aplicables a les administracions públiques, organitzadors, promotors, patrocinadors i equips participants en el Gran Premi d'Europa de Fórmula 1. Així mateix, s'aplicaran a les persones físiques o jurídiques que, prèvia declaració d'interés general per a la celebració del referit Gran Premi atorgada pel conseller competent d'acord amb este decret, sol·liciten l'organització de determinats esdeveniments o activitats.   
Article 3. Àmbit objectiu   
1. La regulació d'este decret s'aplicarà a totes les actuacions que es duguen a terme en la Zona del Circuit durant el període de temps necessari per a la construcció del circuit urbà de la ciutat de València, així com per a allò previst per a les tasques de muntatge i desmuntatge de les instal·lacions i serveis requerits per a la celebració del Gran Premi.   
2. De la mateixa manera, s'aplicarà este decret als espectacles públics i activitats recreatives que se celebren com a conseqüència de l'esdeveniment esmentat, així com a establiments públics ubicats en la Zona del Circuit, sempre que es realitzen aquells, o s'instal·len estos, dins del termini comprés entre la finalització del Gran Premi anterior de la temporada en curs i els 15 dies posteriors a la prova celebrada a la ciutat de València.   
3. Fora del termini indicat en l'apartat anterior s'aplicarà la normativa vigent sobre espectacles públics, activitats recreatives i establiments públics, sense perjuí del que disposa l'article 16.2 del present decret.  
4. Així mateix, s'aplicarà este decret a les iniciatives, projectes, obres, activitats i actuacions de qualsevol naturalesa, directament relacionades amb la celebració del Gran Premi d'Europa de Fórmula 1, encara que tinguen lloc fora de la Zona del Circuit, sempre que s'hi complisquen els requisits establits.  
Article 4. Declaració d'interés general  
1. Es declara d'interés general la celebració del Gran Premi d'Europa de Fórmula 1 a la ciutat de València. Esta declaració tindrà els efectes que en este decret es determinen.   
La declaració d'interés general afecta l'esdeveniment esportiu consistent en la realització de les proves automobilístiques del campionat mundial de Fórmula 1, així com a les obres de construcció del circuit, les instal·lacions i equipaments fixos i eventuals annexos a este i la resta de serveis que, junt amb els anteriors, s'ubiquen en el que es denomina Zona del Circuit.  
2. Als efectes del present decret, s'entén per Zona del Circuit l'àrea determinada pel seu perímetre, així com les superfícies adjacents on s'assenten els equipaments necessaris per a la seua correcta celebració, com ara grades, boxs, aparcaments, instal·lacions mèdiques i la resta dels serveis que completen les infraestructures connexes a aquell.   
Article 5. Declaració d'interés general per a la celebració del Gran Premi d'Europa de Fórmula 1  
El conseller competent podrà declarar d'interés general per a la celebració del Gran Premi, amb les conseqüències que en este decret es preveuen, les obres, projectes, activitats, iniciatives o actuacions de qualsevol naturalesa, tant públiques com privades, que es realitzen dins o fora de la Zona del Circuit, sempre que estiguen relacionades directament amb l'organització, infraestructures, seguretat o emergències del referit esdeveniment.  
La declaració d'interés general s'efectuarà pel conseller competent, bé d'ofici, bé a instàncies de part, ja siga a sol·licitud de Valmor Sport, SL, o de persona física o jurídica interessada.  
Article 6. Activitats a efectuar fora de la Zona del Circuit  
Les activitats, iniciatives, projectes, espectacles o semblants a realitzar fora de la Zona del circuit, que no siguen declarades d'interés general, es regiran pel que estableix les normes reguladores que els prevegen.   
Capítol II  
Mesures de caràcter urbanístic i expropiatòries  
Article 7. Actuacions urbanístiques  
1. Si per a la construcció del circuit urbà es requereix la modificació o desenrotllament urbanístic de la zona per on este discórrega, resultarà aplicable en els seus propis termes el procediment d'urgència previst en l'article 100 de la Llei 16/2005, de 30 de desembre, de la Generalitat, Urbanística Valenciana.  
2. De la mateixa manera, si els projectes per a la construcció del circuit elaborats per l'administració competent resultaren incompatibles amb l'ordenament urbanístic en vigor, caldrà ajustar-se al que disposen els referits projectes, d'acord amb el que disposa la disposició addicional sexta de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
Article 8. Llicències urbanístiques  
Les obres necessàries per a la construcció del circuit, així com per al muntatge de les instal·lacions i la resta dels seus elements estructural, no estaran subjectes a la prèvia obtenció de llicència urbanística, d'acord amb el que preveu l'article 197.2 de la Llei 16/2005, de 30 de desembre, de la Generalitat, Urbanística Valenciana.  
Article 9. Actuacions expropiatòries  
En el cas que hi escaigués l'expropiació de terrenys necessaris per a la construcció del circuit, s'aplicarà el procediment excepcional previst en l'article 52 de la Llei de 16 de desembre de 1954, d'Expropiació Forçosa.  
Capítol III  
De l'excepció de llicències i autoritzacions  
Article 10. Excepció de la Declaració d'Impacte Ambiental  
Si, d'acord amb la normativa en vigor, escaigués emetre Avaluació d'Impacte Ambiental respecte les obres a executar, així com sobre el muntatge de les instal·lacions portàtils i permanents i serveis annexos al circuit, se'n podrà exceptuar l'emissió, a l'empara del que disposa l'article 4 del Reglament de la Llei 2/1989, de 3 de març, de la Generalitat, d'Impacte Ambiental, aprovat pel Decret 162/1990, de 15 d'octubre, i amb els requisits que s'hi estableixen.  
Article 11. Exclusió de llicència ambiental, autorització ambiental integrada i llicència d'activitat  
1. D'acord amb el que estableix la disposició addicional segona de la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental, queden excloses de llicència ambiental i, si és el, cas i si fóra necessària, d'autorització ambiental integrada, les obres públiques d'execució del circuit i instal·lacions annexes a aquell, sense perjuí del compliment de les normes sobre seguretat i salut per a persones i béns, medi ambient, comoditat i confort, i instal·lacions i dotacions exigibles per la seua naturalesa.  
2. Així mateix, d'acord amb el que preveu l'article 50.2 del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental, queda exceptuada la preceptiva llicència d'activitat, així com, de la mateixa manera, el pronunciament de caràcter tècnic a emetre per la conselleria competent en espectacles públics, activitats recreatives i establiments públics.  
Article 12. Certificació de les obres i instal·lacions  
1. Finalitzada la construcció de les instal·lacions i, en tot cas, amb una antelació de 5 dies a la celebració del Gran Premi, el tècnic director de l'execució del projecte o, si no n'hi ha, l'entitat que tinga reconeguda la condició d'Organisme de Certificació Administrativa (OCA) o d'Entitat Col·laboradora en Matèria de Qualitat Ambiental (ECMCA), acreditarà que les obres i instal·lacions s'ajusten al projecte d'execució i les seues modificacions, així com a la normativa d'aplicació amb les activitats a desenrotllar.  
L'esmentada certificació eximirà de l'obtenció de la llicència d'obertura i, si és el cas, i si fóra necessari, de l'autorització d'inici d'activitat a què refereix l'article 63 de la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental, i de la llicència de funcionament prevista en l'article 10.2 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, d'acord amb el que estableix l'article 50.2 del Decret 127/2006, de 15 de setembre, del Consell, pel qual es desplega la mencionada Llei 2/2006.   
2. L'entitat o entitats encarregades de l'execució de les obres remetran, a través de la conselleria competent en matèria de medi ambient, la documentació acreditativa del compliment del que preveu el paràgraf anterior a la conselleria amb competències en espectacles públics, activitats recreatives i establiments públics i a l'Ajuntament de València.   
Article 13. Certificacions periòdiques  
Les instal·lacions eventuals, desmuntables i portàtils necessàries per a les successives celebracions del Gran Premi hauran de ser, amb caràcter preceptiu, objecte de les certificacions a què es referix l'article anterior en cada un dels anys en què se celebre el referit esdeveniment.   
Article 14. Dels sorolls i vibracions  
D'acord amb el que preveu la disposició addicional primera de la Llei 7/2002, de 3 de desembre, de la Generalitat, de Protecció contra la Contaminació Acústica, l'autoritat competent en la matèria podrà eximir la Zona del Circuit del compliment dels nivells màxims de pertorbació acústica durant el període de temps en què tinga lloc la celebració del Gran Premi.   
Article 15. Dels locals i establiments  
Els titulars o propietaris dels locals i establiments que s'instal·len en la Zona del Circuit dins del termini establit en este decret, hauran de notificar-ne a l'Ajuntament de València la instal·lació.   
A estos efectes, haurà d'acompanyar-se a l'esmentada notificació un certificat, en els termes que preveu l'article 12 d'este decret, en què s'acredite el compliment de la normativa en matèria de seguretat, confort, salubritat i qualitat ambiental.   
Capítol IV  
Activitats extraordinàries i excepcionals  
Article 16. Activitats extraordinàries i excepcionals  
1. La celebració de les activitats extraordinàries i excepcionals previstes en l'article 8 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, i en la seua normativa de desplegament, requerirà, quan es duguen a terme fora de la Zona del Circuit, o bé en esta però excedint del termini establit en l'article 3.2 del present decret, la prèvia obtenció d'autorització administrativa. L'autorització esmentada serà atorgada, si és el cas, per l'administració competent en la matèria i d'acord amb el procediment previst en la normativa indicada.  
2. No obstant això, quan les dites activitats hagen sigut declarades d'interés general per a la celebració del Gran Premi d'Europa de Fórmula 1, segons el que preveu este decret, la seua celebració quedarà exempta d'obtindre l'esmentada autorització, sense perjuí de l'acreditació de les obres i instal·lacions d'acord amb allò que s'ha citat en l'article 12.  
3. Les previsions previstes en els apartats anteriors d'este mateix article s'entendran sense perjuí de la possible exigència d'altres autoritzacions administratives com a conseqüència de l'aplicació d'altres normatives sectorials.  
Capítol V  
Altres mesures  
Article 17. Actuacions de contractació  
Si per a la realització d'iniciatives, projectes o actuacions declarades d'interés per a la celebració del Gran Premi fóra necessari iniciar procediments de contractació administrativa, els òrgans competents acordaran que estos siguen objecte de tramitació urgent, d'acord amb la normativa sobre contractació administrativa vigent.   
Article 18. Mesures de foment  
Quan es prevegen subvencions, ajudes o altres mesures de foment a fi de promoure iniciatives, projectes o actuacions relacionades o derivades de la celebració del Gran Premi, les administracions públiques competents establiran el procediment, la quantia i el tipus de mesura, d'acord amb el que preveu la normativa en vigor.   
Article 19. Procediments administratius  
Els òrgans competents acordaran l'aplicació de la tramitació d'urgència regulada en l'article 50 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, als procediments administratius relatius a iniciatives, projectes o actuacions declarades d'interés per a l'esdeveniment esportiu declarat d'interés general.   
Disposició final  
Única. Entrada en vigor  
El present decret entrarà en vigor el mateix dia de la publicació en el Diari Oficial de la Comunitat Valenciana.  
València, 8 de febrer de 2008  
El president de la Generalitat,  
FRANCISCO CAMPS ORTIZ  
El conseller de Presidència,  
VICENTE RAMBLA MOMPLET  
El conseller d'Infraestructures i Transport,  
MARIO FLORES LANUZA  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN  
El conseller de Governació,  
SERAFÍN CASTELLANO GÓMEZ


Còpia Permalink ELI